
TENTAMEM  MEDICUM 

INAUGURALE, 

REI  MEDICiE  VICISSITUDINES 

SUMMATIM  PERSTRINGENS. 


AUCTORE  JOANNE  FLETCHER. 


Medicina  ars  est  perhibenda  cui  corpus  hu¬ 
manum  materia  subest  reficienda,  remedia 
vero  arma  quibus  est  elaborandum.  Cgeteris 
autem  cunctis  artibus,  ut  quisque  rei  in  st  au- 
randse  probe  calleat  structuram  et  dotes  pnus 
necesse  est  quam  aggrediatur,  deinde  ut  usus 
instrumentorum  sit  solers ;  quod  perinde  et  in 
medicina  fieri,  facile  conjici  potest. 

Quod  si  hoc  aliquatenus  verum  est,  tamen 

\ 

comparationes  hujusmodi,  inter  res  inanima¬ 
tas  et  corpus  animale,  plus  justo  non  sunt  tor¬ 
quendas.  Etenim  cum  illarum  proprietates 
faciles  sint  intellectu  et  interdum  necessarias, 
utpote  quae  iisdem  armis  quibus  sunt  confectae 
item  dirigi  et  refici  debent,  corporis  contra 
munera  prout  vita  pendeant  penitus  callere 
nequeat  ullus,  quin  et  quisque  homo  hasc  ea¬ 
dem  satis  bene  dirigit,  duce  natura,  etiamsi 
qua  ratione  fiant  nihil  adhuc  moratur,  nec 
qualia  sint  omnino  animadvertit.  Sed  hoc  sa¬ 
nitate  integra — quod  siquando  aliquid  irrupe¬ 
rit  aegrotationis  et  ad  medicum  tandem  ven¬ 
tum  fuerit,  eum  saltem  oportet  quantum  licet 
de  corporis  natura  percepisse,  cujus  est  vel  ip¬ 
sam  naturam  ordinare.  Itaque  ex  indiciis 
morborum  scire  qua  parte  corpus  maxime  la¬ 
boret,  et  quomodo  optime  sublevetur,  utique 
debet ;  atqui  nullum  opus  est  vel  eum  naturae 
arcana  nimis  curiose  perscrutari,  unde  error 

citius  solet  oriri  quam  utilitas.  Qui  enim  ea 
percipere  licet,  quae  scientia  absolutissima  re¬ 
rum  unde  proxime  (pro  nostris  saltem  facul¬ 
tatibus)  pendent,  neutiquam  detexit  ?  Siqui¬ 
dem  vero  adeo  inepti  sensus  nostri  certiores, 
quanto  fallacior  ratiocinatio— quanto  adhuc 
perniciosior  collatio  extrinseca,  nusquam  qui¬ 
dem  non  suspiciosa,  hic  vero  prorsus  inhabilis. 
Veruntamen  hujusmodi  ratiocinatione  et  com¬ 
paratione,  omnes  Medicinae  Theoriae  (quas  vo¬ 
cant)  semper  innisae  sunt ;  quarum  pleraque 
quae  hucusque  in  medium  prodiere  multo  ma¬ 
gis  cohibuere  artem,  neque  mirabile,  quam 
promovere. 

Quin  imo  medicina  cum  reliquis  artibus 
pari  passu  nunquam  progressa  est,  ex  hoc  po¬ 
tissimum  uti  ego  opinor,  quoniam  leges  cor¬ 
poris  animalis  utcunque  sibi  propriae  proprium 
studium  nunquam  sibi  vindicavere,  quin  sem¬ 
per  in  normas  alienas  nimis  tenaciter  sint  col- 
latse.  Cseterum  quam  inutiliter  homines  tali- 

bus  argutiis  plerumque  versantur  hinc  apparet, 
quod  omnia  fere  quae  in  medicina  (unde  sem- 
per  intelligo  curationem  meram  morborum) 
hactenus  bene  cesserunt,  ex  principiis  longe 
diversis  orta  animadvertimus.  Dum  haec  sub¬ 
inde  mecum  revolvo,  historiam  medicinae  le¬ 
viter  conflare  statui, rjuo  uno  quasi  aspectu  mu¬ 
tationes  in  hac  arte  omnes  notabiliores  consi¬ 
derentur. 

Inter  initia  Artis  Medicae  putandum  fuit 
medicorum  munere  fungerentur  ipsi  sibi 
aegroti,  contra  mala  sua  quantum  poterant 
contendentes  j  quibus  et  necessarii  ministra¬ 
rent,  in  consilium  procul  dubio  habentes  (si¬ 
cut  et  hodie  quodammodo  solent)  qualescun¬ 
que  hoc  similive  morbo  sive  ipsi  unquam  aegro- 
tassent,  sive  quemlibet  ita  implicatum  cogno¬ 
vissent  unquam,  aut  fama  accepissent.  Et 
profecto  sic  sitas  res  fuisse  rescivimus  inter 
Chaldaeos  Babyloniosque,  quos  ferunt  olim 
aegrotantes  in  stratis  suis  per  vias  publicas  eo 

obtulisse,  ut  singuli  viatores  consilio,  pro  cu¬ 
ji  sque  sapientia,  miseris  opitularentur.  Tum 
quod  ad  gentes  vicinos,  Persae  medicis  ex  suis 
diu  carentes  primum  ex  Egypto,  deinceps  e 
Graecia  medicos  sibi  accesserunt :  et  quod  ad 
Judaeos  quantula  iis  obtingebat  medicinae  peri¬ 
tia,  hanc  maxima  ex  parte  sibi  arrogavere  Sa¬ 
cerdotes  et  Le vitae,  eodem  nomine  ac  inter 
alios  exteros  tum  Bramimae  tum  Druidae  me¬ 
dicinam'  soli  exercuere. 

Verum  apud  Egyptios  demum  scientia  (ut 
ita  dicam)  medicinalis  initia  accepit,  quamvis 
et  hic  quoque  religioni,  seu  potius  superstiti¬ 
oni  humillimae,  arcte  alligata,  miserrime,  ut 
oportuit,  compediebatur.  Namque  cum  olim 
ediderat  Tot  quidam,  inter  eos  celeberrimus, 
scripturas  sex  medicinales,  harum  mandatis 
ad  amussim  parere  medici  vel  Pastophori  ob¬ 
stricti  sunt,  hac  lege  ut  siquando  aliquis  quan- 
tulumcunque  defecerat,  modo  forte  mors  ar¬ 
riperet  aegrotum  ipse  medicus  capite  illico 

multatus  esset.  Qualis  ergo  fuit  sub  initio 
ars,  talis  in  aeternum  perstare  debuit,  omni 
spe  cultus  felicis  radicitus  evulsa.  Sed  inter 
eos,  velut  mos  erat  et  apud  veteres  Graecos, 
quaestus  suus  unicuique  medico,  ab  avis  more 
hseredioli,  demittebatur ;  quin  etiam  quisque, 
sive  ex  lege,  sive  propter  eorum  multitudi¬ 
nem,  unicum  curabat  morbum,  unde  speran¬ 
dum  esset  fore  ut  singuli,  pro  suo  quisque  ma¬ 
lo,  aliquid  peritiae  paravisset,  praeter  inauspi¬ 
catum  illud  interdictum  de  quo  supra  posui. 
Quod  ad  eorum  remedia,  inter  ea  carminum 
incantamentorum  que  sat  superque  ubique  sca¬ 
tet  ;  tum  a  sanguinis  missione  parum  abhor¬ 
rebant,  neque  cremare  moxam  ad  carnem  ex¬ 
edendam  nimia  religio  erat ;  ad  hoc  subinde 
purgandum  esse  corpus  censebant,  utique  vo¬ 
mitu,  propterea  quod  hoc  tam  aequabili  caelo, 
nusquam  oriri  causas  morbi  praeter  quas  ipsum 
sibi  gigneret  corpus,  judicabant. 

At  in  Graecia  prisca,  siquando  quis  morbo 


VICISSITUDINIBUS. 


7 


laboravit,  ad  oracula  deorum  recta  confugere 
solenne  fuit,  in  quorum  iracundiam  nimirum 
(neque  singulares)  mala  hujusmodi  conferre 
semper  solebant.  Itaque  in  principio  Apol¬ 
lini  erat  negotium  tam  aegrotantibus  medendi, 
quam  res  futuras  praedicendi ;  sed  postquam 
hoc  uberius  perceptum  fuerit  officium,  illud 
brevi  repudiavit.  Tantum  vero  artificium  ar¬ 
tificem  diu  desiderare  non  potuit :  proinde 
quaestum  sibi  accepit  JEsculapius,  qui  templa 
Medicinae  statuit,  filiusque  Apollinis  exinde 
salutatur.  Et  pari  ratione  medicina  apud  eos, 
per  longum  aevum,  heroum,  poetarum,  sacer¬ 
dotum  in  manibus  erat ;  quorum,  utique 
proximorum,  praestigias  Aristophanes  Lucia- 
nusque  argute  proposuere. 

His  autem  temporibus,  ubi  quemque  mor¬ 
bum  cujus  natura  haud  ita  manifeste  patuit, 
a  propria  ira  cujusdam  numinis  pendere  cense¬ 
bant,  nihil  aliud  agendum  videbatur,  quam  ut 

i 

ad  hoc  pacandum  sese  gnaviter  accingerent. 

Tales  ergo  perstabant  usque  dum  primum  af¬ 
fulsere  Philosophi  medicinae  doctrina  et  usus, 
hic  inanis  omnisque  consilii  expers,  illa  (si- 
qua  quidem  esset)  tenebris  opacissimis  undi¬ 
que  obvoluta. 

Atqui  tum  demum  hominum  ingenia  usque 
adhuc  horrida  adeo  et  otiosa,  satis  superque 
expergefacta,  omnigenis  rationibus,  imo  et 
ratiocinationibus  quoque,  mirifice  versaban¬ 
tur. 

Jam  enim  jaciebantur  plurium  in  medicina 
doctrinarum  recentiorum  fundamenta.  Quip¬ 
pe  ex  Pythagoree  placitis  de  vi  numerorum  et 
de  quatuor  elementis,  quin  etiam  ex  Heracli¬ 
ti  sententia  de  igne  quodam  creante  et  con- 
servante,  item  ex  doctrina  quam  tenebat  De¬ 
mocritus  de  motibus  atomorum,  omnia  fere 
quas  in  medicina  proposuerunt  recentiores  ori¬ 
ginem  duxerunt :  denique  ab  Aerone  tunc 
temporis  Agrigentino  Sceptico,  orti  sunt  et 
Empirici,  tanti  postea  nominis.  Verunta- 

men  curationem  morborum  tum  primum  quo¬ 
dammodo  normatam  accipimus,  ubi  Herodi- 
cus  disciplinam  suam  gymnicam  instituit. 
Sub  hac  vero,  quoniam  nimirum  sanos  homi¬ 
nes  exercitatione  certaminum  sorpitari  ani¬ 
madverterant,  miseri  aegroti,  quasi  satis  aerum¬ 
nis  suis  nondum  vexati,  omnibus  hujusmodi 
cruciamentis  objiciebantur ;  et  quali  fere  suc¬ 
cessu  nemini  dubitare  licet. 

Herodicum  excepit  Hippocrates,  Pater  ufc 
jure  nuncupatur  medicinae,  utpote  qui  hanc 
artem,  altera  parte  ab  empirice  inepta,  altera, 
a  somniis  philosophorum,  primum  vindicavit. 
Horum  autem  sententias  adeo  non  fastidivit, 
ut  ipse  etiam  doctrinam  illam  protulit  cele¬ 
berrimam  de  quatuor  humoribus  eorumque 
proprietatibus,  de  totidem  corporis  tempera¬ 
mentis,  eWie  diebus  criticis  ;  omnia  sane  Py¬ 
thagorae  placitis  convenientia,  cujus  tunc  tem¬ 
poris  philosophia,  una  cum  Heracliti,  animos 
hominum  participabat.  Hippocratisvero  max- 

ima  est  laus,  quod  nulli  rationi  utcunque  spe¬ 
ciosae  tam  fuit  proclivis,  eademque  adeo  ob- 
caecatus,  quin  omni  diligentia  ad  rem  ipsam 
talem  qualem  praebuit  natura  considerandam, 
animum  attenderet.  Proinde  pretiosissima  ex 

i 

ejus  operibus  ea  sunt  unde  morbos  cognos¬ 
cere,  eorumque  casus  portendere,  docemur. 
Parum  equidem  de  intima  corporis  fabrica,  et 
de  variarum  ejus  partium  muneribus,  perci¬ 
piebat  ;  porro  remedia  quibus  utebatur  pau¬ 
ca  erant  et  simplicia.  Caeterum  viro  illi  illus¬ 
tri,  disputationes  de  causis  abditis  morborum 
magis  in  curiositatem  habitas  quam  in  utilita¬ 
tem  videtur  ;  quippe  quae  vel  neutiquam  at¬ 
tingi  sese  concedant,  vel  parum  admodum 
plerumque  valeant  ad  ipsos  morbos  tollendos. 

Haud  ita  multo  post  Hippocratis  tempora, 
moram  utique  inauspicatam  felici  artis  medi¬ 
cae  profectui  opposuere  Plato  et  Aristoteles, 
qui  revera  (ut  inquit  Bolingbroke)  sincerae 
scientiae  negotiis  magis  nocuerunt  quam  etiam 

Gothorum  et  Vandalorum  incursiones.  Jam 
enim  homines,  a  via  ista  recta  tutaque  qua 
modestus  incesserat  Hippocrates,  maximeque 
dignus  quem  sequerentur,  his  ducibus,  per  iti¬ 
nera  peregrina,  tortuosa,  lubrica,  hallucina- 
bantur,  eorum  judicio  communi  misere  trun¬ 
cato,  omnia  se  pulcherrime  callere  sibi  persua¬ 
dentes — nihil  interim  callentes.  Hujus  talis 
disciplinas,  animis  hominum  adeo  blandientis, 
auctoritas  per  bis  mille  fere  annos  pollebat $ 
quod  inter  sevum',  quantus  obsecro,  et  quam 
faustus  fuisset  medicinae  cultus,  modo  si  ho¬ 
minibus  permissum  esset  per  planam  semitam 
indagationis  progredi,  oculos  minus  attonitos 
ingeniosorum  (quod  aiunt)  pompis  gloriosis. 
Vae  tali  ingenio— vae  maxime  istiusmodi  inge¬ 
niosis,  quos  penes  fuit  quod  medicis,  ineun- 
te  tandem  seculo  sexto  decimo,  eo  pene  fuit 
auspicandum,  ubi  ipso  Hippocrate  res  est 
tam  olim  relicta.  Modo  autem  Alexandria 
sedes  facta  est  ubi  medicina  sedule  coleba- 


12 


DE  REI  MEDICiE 


tur,  ibique  corpora  Herophilo  tum  primum  et 
Erasistrato  dissecabantur.  Sed  iis  adversatus, 
omnique  de  rebus  medicis  studio  expiscanti, 
expendenti,  ratiocinanti,  Serapion  Aeronis 
scepticam  restituit,  scholaeque  empiricas  auc¬ 
tor  fuit.  Et  eum  audientes  nihili  faciebant  ad 
sanandos  morbos  corporis  proprietates  perce¬ 
pisse,  quid  prosperam  valetudinem,  quidve 
adversam  faceret,  usu  demum  et  experimentis 
nitentes.  Neque  quidem  inficias  est  eundem 
tales  cultores  arte  medica  eo  bene  meruisse, 
quo  habitus  morborum,  quaeque  eos  vel  ju¬ 
vent  vel  laedant,  toto  animo  annotabant ;  dis-  . 
cipiina  profecto  cum  certior,  tum  multo  utilior 
quam  quaevis  nimis  curiosae  de  rebus  fictis 
disputationes.  Attamen  hos  inter  et  Dogma¬ 
ticos  lis  iis  temporibus  orta  est,  vix  hodie 
quidem  pacata;  atqui  in  utramque  partem 
cadit  invicem  suspicio,  ad  palmam  potius 
hosti  extorquendam,  quam  propter  studium 
veritatis,  eos  tam  acriter  semper  certavisse. 

Etenim  revera  nullus  locus  omnino  est  certa¬ 
minis,  nisi  verborum  causa.  Ecquid  enim  po¬ 
tuerit  argumentatissimus  unquam  dogmaticus, 
citra  usum  et  experientiam  ?  Quin  etiam  em¬ 
piricum,  rationis  adeo  suspiciosum,  saspenu- 
mero  secum  disceptasse  verisimile  est,  quan¬ 
do  ipse  rem  forsan  parum  animadvertit.  Pos¬ 
tremo  quid  stultius— quid  magis  praepostere 
fieri  unquam  potuit,  quam  ut  bellum  mutuo 
ii  indicerent,  jurgiumque  inirent,  quibus, 
tum  ad  utriusque  utilitatem,  tum  ad  subsidi¬ 
um  ipsius  artis,  pace  et  vicissim  adjumento 
opus  erat  ? 

Talis  igitur  comparebat  medicinae  facies 
ubi  Asclepiades  emendationem  ejus  Romae 
suscepit.  Is  vero  in  Hippocratis  sententiam  de 
corporis  humoribus  discedere  fastidivit,  ej us¬ 
que  de  diebus  criticis  doctrinam  crassa  qua¬ 
dam  facetia  derisit.  Veruntamen  cum  De¬ 
mocrito  sentire  de  motu  atomorum  non  pe¬ 
rinde  penituit,  quin  omnigena  mala  in  meatus, 

qua  his  iter  fuit,  quodammodo  vitiatos  sem- 
per  contulit.  iEgrotantes  censuit  sanandos 
cito,  tuto  et  jucunde,  licet  suae  medicinae  ju¬ 
cunditas  adeo  non  fuit  perpetua,  quod  idcirco 
vix  non  tanquam  carnifex  a  Celso  exprobra¬ 
tur.  Denique  quod  ad  institutum  ejus  solen. 
ne  curationis,  id,  quantum  percipere  licet, 
properandum  idem  fuit  ac  olim  Herodici,  prae' 
ter  quod  mitius  aliquantulum,  pro  hominum 
vita  tum  dierum  nonnihil  cultiore. 

Et  pari  consilio  Themison  postea  Thessa- 
lusque  disciplinam  methodicam  condidere,  ut 
quae  methodum  simplicem  et  compendiariam 
ad  morbos  cognoscendos  curandosque  praebe¬ 
ret.  Quippe  in  unoquoque  morbo,  corpus 
aut  nimis  strictum  esset  aut  nimis  laxum 
oportuit,  vel  denique  (quod  nae  subtilius 
quam  facile  intellectu)  nimis  in  utramque 
partem  inclinatum  :  humorum  interim  pro¬ 
prietatibus  ne  minima  quidem  ex  parte  con¬ 
sultum  est. 

Hi  autem  quemadmodum  disputare  et  me¬ 
dicinam  facere  solebant,  Coelius  Aurelianus 
per  se  potissimum  docet ;  quin  is  insuper  eam 
formam  curationis  depingit,  qua  varia  reme¬ 
diorum  pericula,  siquando  morbus  pertinaci¬ 
or  esset,  methodica  serie  producebantur,  dum¬ 
modo  corpus  sustinere  morbum  simul  et  me¬ 
delam  non  recusavit.  Quod  si  nullius  in  ver¬ 
ba  magistri  jurare  solebat,  neque  in  res  novas 
nimis  gestiens  sed  summa  passim  modestia, 
Celsum  prorsus  silere  nequeo,  qui  annos  ali¬ 
quot  ante  Aurelianum  floruit.  Is  enim  libello 
quem  eximia  prudentia  et  venustate  conflavit 
omnia  in  prisca  medicina  utilia  fere  complex¬ 
us  est,  opes  omnium  sedulo  libavit,  nugas  res¬ 
puit,  et  sive  Hippocratem  sequi  sive  Asclepi¬ 
adem  nihil  moratus  est,  prout  utrius  consili¬ 
um  plausibilius  videretur  et  meliore  fide.  At 
eo  tempore,  quod  quidem  jam  olim  mos  fue¬ 
rat,  artem  medicam  tripartito  distribuere  auc¬ 
tores  solebant,  quandoquidem  una  parte  ali- 

mentis,  altera  medicamentis,  tertia  manu  erat 
pugnandum.  Itaque  de  victus  ratione,  tam 
integras  valetudini  idonea  quam  quassatas, 
more  veterum  Celsus  omnia  sigillatim  et  sum¬ 
ma  cura  exposuit  ;  ad  hoc  prascepta  ejus  quod 
ad  chirurgiam  vel  nostris  temporibus  minime 
sunt  contemnenda  ;  caeterum  medicamina  ra¬ 
rius  intro  in  corpus  mittenda  quam  extrinse¬ 
cus  admovenda  censuit,  sed  hac  in  parte  ho¬ 
diernos  minus  quam  alias  adjuvat. 

Neque  ita  multo  post  Aretasus,  alter  quasi 
Hippocrates,  in  medicinas  theatrum  prodiit. 
Is  inter  medicos  pneumaticos,  novum  genus 
nimirum  methodicorum,  cui  hic  solum  fere 
constat  decus,  annumeratur.  Tamen  ut  phi¬ 
losophiam  ejus  missam  faciamus,  ad  usum 
artis  Aretasus  auctor  prudentissimus  nunc 
etiam  dierum  habetur  et  semper  habebitur, 
quippe  quem  judicio  et  summa  diligentia, 
quod  ad  morbos  ipsos,  nemo  hominum  un¬ 
quam  superavit ;  et  eo  quidem  nomine,  hunc 

Hippocrati  inter  veteres,  inter  recentes  Sy- 
denhamo  comparare  licet.  Neque  silendum 
est  Aretseum  vesicatoria  ex  cantharide  in  arte 
medica  primum  usurpasse.  . 

Huic  aequalis,  quantum  conjectura  assequa¬ 
mur,  erat  Galenus,  cujus  brevi  adeo  pollebat 
in  rebus  medicis  auctoritas,  ut  eum  vel  citare 

absque  summa  observantia  per  plura  secula 

*  - 

nefandum  esset.  Tunc  vero  (ut  temporibus 
iilis)  systematum  plena  erant  omnia,  sed  Ga¬ 
lenus  se  nullius  sectae  omnino  professus  est. 
Modo  inter  eum  et  Hippocratem  de  quatuor 
rerum  elementis  convenit,  item  de  quatuor 
corporis  humoribus,  et  de  quatuor  tempera¬ 
mentis  hominum  ;  ad  hoc  Galenus  medica- 

»•  J  ;.3 

menta  etiam  pro  eorum  quatuor  proprietati- 

N  * 

bus  partitus  est»  Quin  et  indicia  morborum 
prout  in  functiones  animales,  vitales,  natu¬ 
rales  adoriantur  (digestio  hodie  receptissima) 
ordinavit,  necnon  pro  eodem  ordine,  morbos 

alium  ab  alio  dignoscere  et  de  eorum  exitu 
augurare  docuit. 

Postremo  vix  non  omnia  quascunque  in 
medicina  versantur  cumulate  pertractavit,  quae 
licet  paucos  quidem  reor  nostris  temporibus 
inveniendos  qui  tota  perlegerint,  tamen  mi- 
iliine  est  negandum  quiii  recentioies  his  rebus 
haud  parum  amplificaverit.  Quod  ortum  est  a 
Galeno  mali,  eo  ortum  est,  quod  homines 
eum  rem  tandem  absolutam  dedisse  credide¬ 
runt,  unde  spes  omnis,  omne  studium  ultra 
progrediendi  ex  toto  perierat ;  ideoque  per 
longum  post  sevum,  nihil  fere  in  medicina 
prolatum  est,  praeter  commentaria  insulsa  in 
ejus  et  Aristotelis  (summa  semper  apud  eum 
gratia)  argumenta. 

Paulo  post  Galeni  tempora  Gracia  denuo 
artium  domicilium  facta  est,  verum  liujusce 
setatis  scriptores  vix  aliquid  edidere  novi,  nisi 
quod  fortasse  Paulus  iEgineta  arti  chirurgica; 
satis  feliciter  operam  impertivit. 

Jam  enim  in  medicinas  profectu  hiatus  tris¬ 
tis,  turpis,  inutilis,  octo  secula  penitus  devo¬ 
ravit,  de  quo  tam  diuturno  aevo  vix  aliud 
quicquam  dici  potest  quam  quod  nihil  est  di¬ 
cendum.  Sed  interea  rerum  publicarum  for¬ 
tuna,  per  varios  casus,  Arabicis  medicinae  cul¬ 
tum  tandem  assignavit.  Quippe  cum  Hippo¬ 
cratis,  Aristotelis  Galenique  opera  ex  defla¬ 
gratione  bibliothecae  Alexandrinae  correpta, 
in  eorum  potestatem  traderentur,  his  tantis 
usi  ducibus,  ad  artis  salutiferae  studium  sese 
accommodavere  ;  et  siquid  in  rem  ipsi  jeju¬ 
niores  unquam  contulere,  id,  his  insignibus 

* 

Antiquitatis  monumentis  protinus  insertum  et 
commistum  est.  Et  in  hoc  operis  Rhazes, 
Avicenna,  Albucasis  primas  partes  sustine¬ 
bant.  Caeterum  Arabicis  jure  permittendum 
est  quod  artis  chemicae  incunabula  jam  fove¬ 
rent  ;  tum  quod  medicamina  quaedam  leniora 
quam  quae  antehac  noverant  medici  indicarent, 
et  syrupo  vice  mellis  tum  primum  uterentur : 

Denique  morbos  aliquos,  variolas  nimirum  et 
morbillos,  apud  Arabicos  demum  scriptores 
offendimus,  a  quibus  profecto  tam  habitus 
morborum  quam  curationes  satis  sagaciter 
ponuntur.  Et  ita  aliquamdiu,  procul  a  piis- 
tina  sede,  res  medicae  agebantur.  Brevi  au¬ 
tem  Europa  bellis  sacris  tota  fervescit,  in  quae 
quantacunque  insania  homines  rapiebantur 

(cum  enim  parum  propitia  semper  scientiae 

miimiM-  ciss'  i£kU>i  #ijrd  _ 

bella)  tamen  his  plane  concedendum  est,  quod 
literm  bonaeque  omnes  artes  nobis  tandem 
peregre  redierint.  Ad  hoc  charta  paulo  post 
-primum  manufacta,  arsque  typographica  ex¬ 
cogitata  studiis  hujusmodi  facultates  alasque 

dedere. 

•.  • 

His  autem  temporibus  Judaei  potissimum 
medicinam  exercebant,  ad  quam  quidem  satis 

-  ioT'?£.-  •  x  aiiponp  tS/iiDibsm  - 

apte  instructi  videntur ;  utpote  qui  per  cunc¬ 
tas  terras  divagabant,  et  linguam  Arabicam 
callebant,  in  qua  omnia  de  hac  arte  praecepta 

scripta  fuerunt :  quin  imo  revera  accidit  quod 

!,,i  *  .  •>  /nt  .imnaiotts 

6 


VICISSITUDINIBUS. 


21 


veste  Arabica  indutos  Hippocratem  Galenum- 
que  recentiores  primum  intuebantur.  Verun- 
tamen  adversus  Judaeos,  sacerdotes  soli  jus 
suum  antiquum  in  quaestum  medicum  asseru¬ 
erunt  ;  sed  sive  ibi  non  juxta  valuerunt  atque 
olim,  quod  ad  sanandos  morbos,  incantamenta 
et  deprecationes  sacerdotales,  sive  paululum 
nasutiores  homines  evaserunt,  horum  e  mani¬ 
bus  paulatim  tota  elapsa  est,  ne  nimium  esset 
iisdem  tam  vitio  corporis  quam  labi  animae 
consulere. 

Primordia  denique  seculi  sextidecimi  orbi 
affulserunt,  et  rerum  gestarum  memori^  ful¬ 
gent  adhuc  et  semper  fulgebunt :  neque  dum 
adeo  laborabant  Restoratores  (quales  vocantur) 
in  bona  studia  recuperanda,  fieri  potuit  quin 
medicina  quoque  faustioribus  avibus  progre¬ 
deretur.  Etenim  Graeciae  incolae  qui,  regno 
orientali  perdito,  in  Italiam  profugerunt,  mo¬ 
numenta  librorum  veterum  medicorum  secum 
attulerunt,  frivolis  Arabicorum  intaminata ; 

in  quas  (auribus  hominum  brevi  arrectis)  prae¬ 
lectiones  primum  scholas  Salernitanae,  mox 
aliis  Europaeis,  publice  proferebantur.  Quin 
etiam  Collegia  Medicorum  cum  Lenacer  Lon- 
dino,  tum  alii  aliis  locis,  per  id  tempus  molie¬ 
bantur. 

Verum  postquam  anatomia  jampridem  in 
Italia  culta  erat*  Bruxillas  tandem  Vesalius 
quanti  fuerant  de  hac  re  Galeni  errores  satis 
libere  docere  aggrediebatur.  Sic  primum  la- 

.k  1 

cessita  summa  hujus  auctoritas  et  jam  nonnihil 
fluxa,  mox  deprehenso  ductu  thoracico  san¬ 
guinisque  circuitu  demonstrato,  magis  ac  ma¬ 
gis  indies  lababat.  Ad  hoc  tum  simul  morbus 
Veneris  omnes  terras  misere  vastabat,  qui, 
cum  remedia  omnia  antiqua  diu  et  penitus 
eluserat,  argento  vivo  demum,  quo  usus  est 
audacter  Paracelsus,  cessit.  En  quantam  in¬ 
vicem  et  quam  laetam  victoriam  de  Galenicis 
Chemici  quoque  reportavere ;  modo  etiam  ars 
chemica  rem  plausibilem  tandem  spectans. 

cuique  homines  ingenui  majore  honestate  ani-* 
mos  intenderent,  existimationem  atque  studi¬ 
um  quibus  est  digna,  inter  bonas  artes,  tum 
primum  sibi  vindicavit.  Itaque  deinceps  (ni¬ 
mirum  ut  mos  est  hominibus,  siquando  quid 
bene  gesserunt,  ubi  desistendum  est  plane 
nesciunt)  Chemia  rerum  humanarum  sola  po¬ 
tiebatur  ;  quae  quoniam  alia  tam  pulchre  de¬ 
tegebat,  ad  vivi  corporis  munia  enodenda 
haud  minus  valere  debuit. 

Quod  si  verisimiliora  narrabant  Chemici 
quam  docuit  olim  Galenus,  perperam  tamen, 
ut  plurimum,  de  his  rebus  disputabant,  quan- 
quam  acie  herele  minime  vulgari  sive  acidum 
sive  alkali,  prout  laboraret  corpus,  strenue  in¬ 
crepabant.  Ad  summum,  horum  quoque, 
quemadmodum  et  antea  Galenicorum,  de  sta¬ 
tu  humorum  corporis  totus  sermo  erat.  At¬ 
tamen  utrique  simul  parti  certamina  mox  in¬ 
dixere  latrc-mathematici,  duce  Descartes,  qui 
fluidas  corporis  partes  floccifaciebant,  viribus 

modo  solidarum  quam  curiosissime  perpensis, 
utpote  in  quas,  aliquo  in  modo  offensas,  ma¬ 
lum  corporis  omnigenum  referri  deberet :  si¬ 
quidem  vero  ex  his  peritissimi,  et  in  rebus 
utique  simplicibus,  numeris  rationem  ineuntes, 
centuriatim  aliquando,  et  si  placet  milliriatim 
sibi  invicem  dissensere,  scrupulum  merito  in¬ 
jecere,  an  hujusmodi  computationes  (esto  enim 
ipsa  enunciatio  satis  stabilis)  arti  medicas  mag¬ 
nopere  sint  profuturas.  Hasc  dum  utrinque 
chemice  mechaniceque  agitarentur,  Sydenha- 
mus,  Hippocrates  nostras,  exortus  est.  Illus¬ 
tris  ille,  exemplaris  hujus  illustrissimi  secta¬ 
tor,  adeo  in  usum  et  observationem  niteba¬ 
tur,  ut  siquid  sibi  ipse  (ut  fit)  subinde  finge¬ 
ret,  placita  omnia  tam  veterum  quam  recen- 
tiorum  etiam  nimis  fortasse  fastidivit.  Dili¬ 
gentius  autem  morbos  considerare,  aptius  ju¬ 
dicare,  tempestius  curare,  nemo  hominum 
unquam  potuit;  nas  summa  semper  medico¬ 
rum  negotia  :  tum  quod  ad  systemata,  siqui- 

bus  sane  opus  est,  quodvis  tale  adeo  solute 
homini  semper  adhaesurum  censebat,  ut  si¬ 
quando  res  postularet  facile  et  statim  rejice¬ 
retur. 

Jam  inde  post  initum  seculum  sextum  de- 
cimum  cum  turba  auctorum  de  rebus  medicis 
ingens  est,  quippe  cujus  pecoris  plures  quam 
triginta  millia  (quorum  perpauci  ante  hoc 
tempus  scripserunt)  annumeravit  Hallerus, 
plerorumque  opera  temporaria  fuerunt,  eoque 
magis  silenda  quo  continuo  ad  Stahlium  et 
Hoffmannum  perveniam,  qui  demum  aliquid 
novi  in  medicina  protulere. 

Postquam  enim  scientias  chemicas  totum 
corpus  denuo  formavit,  et  non  sine  fructu, 
Stahlius  aliquid  tale  in  medicina  quoque  mo¬ 
liebatur.  Et  tum  primum  probe  animadver¬ 
sum  est  corpus  animale  legibus  peculiaribus 
et  sibi  propriis  utique  obtemperare,  ideoque 
functiones  ejus  ex  reliquarum  rerum  habitu 
et  regulis  perparce  esse  judicandas.  Itaque 

repudiatis  omnibus  de  hac  re  hactenus  con¬ 
jectis,  novam  sibi  Stahlius  contexuit  doctri¬ 
nam,  cujus  hoc  fundamentum,  haec  medulla 
fuit,  eam  animam  quae  corpori  inerat  pro  sa¬ 
lute  ejus  assidue  excubare,  ejusque  omnia  ne¬ 
gotia  certo  consilio  regere  et  ordinare,  penes 
se  nimirum  officia  ejus  omnia  tenentem. 

Neque  longe  secus  Helmontius  de  Archasi 
sui  facultatibus  jam  hallucinatus  erat.  Quod 
recte  judicavit  Stahlius  quo  leges  rerum  ina¬ 
nimatarum,  quod  ad  munera  corporis  viventis 
attinet,  ineptas  habuit,  abunde  patet ;  verum 
is  tandem  nihil  praster  verbum  praebuit  quo 
proprietas  ista  designaretur,  ratione  ejus  et 
normis  neutiquam  expositis :  praeterea  artem 
medicam  non  misere  inopem  reddere  talis  doc¬ 
trina  non  potuit,  et  medicos  a  remediis  opti¬ 
mis  {quod  revera  accidit)  pertinaciter  aversa¬ 
tos.  At  interibi  Hoffmannus  disciplinam  ve¬ 
terem  methodicam  (quod  quidem  frustra  co¬ 
nati  erant  antea  Alpini  Baglivique)  modo  ali- 

qua  ex  parte  temperatam,  redintegravit  $  et 
haec  profecto  ima  sedes  est  nostrae  ut  hodie 
extat  scientiae.  Quod  si  denuo  solidorum  tan¬ 
tum  corporis  ratio  habebatur,  solidum  tum 
demum  duplex  esse  oportuit ;  siquidem  quod 
commune  erat  sive  mortuo  sive  vigente  cor¬ 
pore,  id  simplex,  quod  vero  viventi  proprium, 
id  vivum  solidum  vocabant,  et  ex  posteriore, 
prout  male  se  habeat,  quemlibet  fere  mor¬ 
bum  pendere  putabant.  Huic  disciplinas  as- 

1 

sensores  Solidis t ce,  Stahlianae  contra  Animistas 
nuncupantur.  Dum  autem  hasc  aguntur,  Boer- 
1  haavius  omnes  in  medicina  systematum  con¬ 
ditores  tam  veteres  quam  recentes  summo 
studio  evolvit  5  tum  excerpendo  pro  utriusque 
meritis,  purgando,  conciliando,  conjungendo, 
molem  medicinae  tandem  fabricavit,  quae  diu 
neque  immerito,  ut  temporibus  illis,  scholas 
tenebat.  Quod  ad  explicationes  denique  mor¬ 
borum  quas  ille  posuit,  sufficiat  praedicare 

eum  ad  corporis  humores  atque  solidum  sim¬ 
plex  nimium  semper  spectasse. 

Istiusmodi  ubique  fere  vigentibus  doctri- 
nis,  placita  quibus  modo  innixus  est  Hoffman-  * 
nus  jam  primum  Edinburgi  proposita  fuere ; 
quorum  inter  patrones  ascribitur  inclytum  et 
Culleni  nomen,  qui  cum  tot  et  tanta  in  medi¬ 
cinam  contulit  beneficia,  non  minimum  erat 
quod  eam1  rem  summa  sua  auctoritate  adjuva¬ 
ret.  Postremo  sententiae  Stahlii  et  Hoffmanni  ’ 
in  meliorem  ordinem  redactae,  variisque  colli¬ 
gatae  et  excultae  modis,  omnium  hodie  suntt 

receptissimae,  plausibilioremque  doctrinam  de 

\ 

his  rebus  certe  praebent  quam  hucusque  ho¬ 
mines  unquam  sunt  potiti.  Satius  enim  procul 
dubio  est  viribus  motricibus  corporis  quam 
humoribus  morbos  vitio  dare  ;  quod  sicubi  id 
ad  rem  absolvendam  parum  valeat,  continuo 
ad  vim  medicatricem  naturae  confugiatur,  cui 

I 

scrupulum  omnem  tandem  concedamus. 
Nihilominus  tamen  confitendum  est,  nullo 

revo  defuisse  unquam  systema,  cui  medici 
tum  perinde  credidere  ac  nos  hodie  huicce 
invicem  credimus  ;  quod  fortasse  ideo  solum 
optimum  est  quoniam  nobis  proximum,  mox 
pariter  ac  alia  repudiandum.  Itaque  disputa¬ 
tionibus  hujusmodi  caute  admodum  fides  est 
adhibenda,  et  bene  est  quod  talibus  res  ipsa 
parum  omnino  eget.  Ut  ut  enim  prius  ratio- 
cinemur,  ubi  ad  curationem  ventum  est,  ex¬ 
perientiae  utique  erit  parendum ;  sub  omni- 
que  omnium  sententia  morbos  ex  signis  suis 

I  c’  f  i 

noverunt  semper  medici,  et  his  semper  reme¬ 
diis  usi  sunt  et  utentur  quaecunque  usus  ipse 

I  5f,  ....  ■;  ... 

comprobaverit.  Quod  Pythagoras,  Hippocra¬ 
tes,  Aristoteles,  Galenus,  quod  Democritus, 
Asclepiades,  Themison,  quod  Chemici  et  Ma¬ 
thematici,  quod  denique  Stahlius  Hoffman- 
nusque  sibi  imaginati  sunt  (licet  hominibus 
aliquatenus  ratiocinari  necesse  est)  haec  omnia 
minus  certa  semper  sunt  habenda  $  sin  etiam 
certa,  fortasse  rei  ipsi  parum  profutura.  Pru- 

dentis  igitur  erit  tum  demum  imaginatione 
versari,  cum  saltem  nihil  detrimenti  afferre 
poterit  j  et  imprimis  cavere  nequando  pro¬ 
pria  morborum  negotia,  propter  systematum 
(quod  aiunt)  illecebras,  minima  ex  parte  prae¬ 
termittat. 

